62018TJ0716_RES
(Kawża T-716/18)
(pubblikazzjoni ta’ estratti)
The Logistical Approach BV
vs
L-Uffiċċju tal-Proprjetà Intellettwali tal-Unjoni Ewropea (EUIPO)
Sentenza tal-Qorti Ġenerali (Il-Ħames Awla) tal-20 ta’ Settembru 2019
“Trade mark tal-Unjoni Ewropea – Proċedimenti ta’ oppożizzjoni – Applikazzjoni għal trade mark figurattiva tal-Unjoni Ewropea Idealogistic Compass Greatest care in getting it there – Trade mark figurattiva internazzjonali preċedenti IDÉA – Raġuni relattiva għal rifjut – Probabbiltà ta’ konfużjoni – Artikolu 8(1)(b) tar-Regolament (UE) 2017/1001”
Trademark tal-Unjoni Ewropea — Definizzjoni u kisba tat-trade mark tal-Unjoni Ewropea — Raġunijiet relattivi għal rifjut — Oppożizzjoni mill-proprjetarju ta’ trade mark preċedenti identika jew li tixxiebah irreġistrata għal prodotti jew servizzi identiċi jew li jixxiebhu — Probabbiltà ta’ konfużjoni mat-trade mark preċedenti — Evalwazzjoni tal-probabbiltà ta’ konfużjoni — Determinazzjoni tal-pubbliku rilevanti — Livell ta’ attenzjoni tal-pubbliku
[Regolament tal-Parlament Ewropew u tal-Kunsill Nru 2017/1001, Artikolu 8(1)(b)]
(ara l-punti 18, 23-25)
Trademark tal-Unjoni Ewropea — Definizzjoni u kisba tat-trade mark tal-Unjoni Ewropea — Raġunijiet relattivi għal rifjut — Oppożizzjoni mill-proprjetarju ta’ trade mark preċedenti identika jew li tixxiebah irreġistrata għal prodotti jew servizzi identiċi jew li jixxiebhu — Probabbiltà ta’ konfużjoni mat-trade mark preċedenti — Trade mark figurattiva Idealogistic Compass Greatest care in getting it there
[Regolament tal-Parlament Ewropew u tal-Kunsill Nru 2017/1001, Artikolu 8(1)(b)]
(ara l-punti 26-30, 63-70)
Sunt
Fis-sentenza tagħha tal-20 ta’ Settembru 2019, The Logistical Approach vs EUIPO — Idea Group (Idealogistic Compass Greatest care in getting it there) (T-716/18), il-Qorti Ġenerali annullat id-deċiżjoni tar-Raba’ Bord tal-Appell tal-Uffiċċju tal-Proprjetà Intellettwali tal-Unjoni Ewropea (EUIPO) li tikkonferma d-deċiżjoni tad-Diviżjoni tal-Oppożizzjoni, li kienet laqgħet l-oppożizzjoni għar-reġistrazzjoni tat-trade mark figurattiva Idealogistic Compass Greatest care in getting it there, ibbażata fuq it-trade mark internazzjonali figurattiva preċedenti IDÉA.
Skont il-Qorti Ġenerali, anki jekk jitqies li s-servizzi inkwistjoni huma identiċi, kif kien ikkunsidra l-Bord tal-Appell, u jekk jittieħed inkunsiderazzjoni l-karattru distintiv normali tat-trade mark preċedenti, il-Bord tal-Appell kellu jeskludi l-eżistenza tal-probabbiltà ta’ konfużjoni, tal-inqas fir-rigward tas-servizzi li huma indirizzati biss lill-pubbliku professjonali, li juri livell għoli ta’ attenzjoni. Fil-fatt, minħabba l-livell ta’ attenzjoni għoli fl-għażla tas-servizzi inkwistjoni u fid-dawl tal-livell dgħajjef ta’ xebh bejn is-sinjali inkwistjoni, b’mod partikolari minħabba li l-istrutturi tagħhom huma differenti, liema ħaġa ma taħrabx lil pubbliku partikolarment attent u avżat, ma jistax ikun hemm probabbiltà ta’ konfużjoni dwar l-oriġini kummerċjali ta’ dawn is-servizzi.
F’dan ir-rigward, il-Qorti Ġenerali rrilevat li, kuntrarjament għal dak li sostna l-Bord tal-Appell, il-fatt li l-professjonisti jkollhom biss rarament il-possibbiltà li jwettqu paragun dirett tat-trade marks differenti, iżda għandhom jafdaw fl-immaġni imperfetta li jżommu fil-memorja tagħhom, ma jistax iwassal għall-konklużjoni li l-immaġni tat-trade marks inkwistjoni hija ddeterminata, f’dan il-każ, fil-parti l-kbira mill-element komuni tagħhom “idea”. Fil-fatt, għalkemm l-element “idea” huwa inkluż f’wieħed mill-elementi dominanti tat-trade mark li għaliha saret l-applikazzjoni u huwa l-element distintiv tat-trade mark preċedenti, dan ma huwiex ser jitqies mill-professjonisti bħala l-uniku element li jippermetti li jiġu identifikati t-trade marks inkwistjoni.
Konsegwentement, il-Qorti Ġenerali laqgħet il-motiv uniku bbażat fuq il-ksur tal-Artikolu 8(1)(b) tar-Regolament 2017/1001 (
1
) f’dak li jikkonċerna s-servizzi tat-trade mark li għaliha saret l-applikazzjoni għal reġistrazzjoni intiżi esklużivament għall-pubbliku professjonali.
Madankollu, sa fejn il-Bord tal-Appell ma kienx identifika b’mod eżawrjenti liema servizzi kienu indirizzati biss lill-professjonisti li juru livell għoli ta’ attenzjoni u liema servizzi kienu indirizzati kemm lill-professjonisti kif ukoll lill-pubbliku ġenerali li juri livell medju ta’ attenzjoni, il-Qorti Ġenerali laqgħet il-motiv uniku kollu kemm hu u annullat id-deċiżjoni kkontestata kollha kemm hi.
Il-Qorti Ġenerali ppreċiżat li sa fejn il-Bord tal-Appell ikkunsidra li kienet teżisti l-probabbiltà ta’ konfużjoni kemm għas-servizzi indirizzati lill-professjonisti u lill-pubbliku ġenerali kif ukoll għal dawk indirizzati biss lill-professjonisti, kien possibbli, għal raġunijiet ta’ ekonomija tal-ġudizzju, li l-konsumatur medju ma jiġix identifikat għal kull servizz inkwistjoni. Madankollu, dan l-approċċ ikun kompatibbli mal-prinċipji li jirriżultaw mill-ġurisprudenza biss fl-ipoteżi fejn il-konklużjoni tal-Bord tal-Appell, li tipprovdi li l-probabbiltà ta’ konfużjoni teżisti kemm għas-servizzi li huma indirizzati lill-pubbliku kompost kemm mill-pubbliku ġenerali, li juri livell ta’ attenzjoni medju, kif ukoll mill-pubbliku professjonali, li juri livell għoli ta’ attenzjoni, u fir-rigward tas-servizzi li huma indirizzati biss lill-pubbliku professjonali, ma tkunx żbaljata, liema ħaġa ma hijiex il-każ f’din il-kawża.
(
1
)	Regolament (UE) 2017/1001 tal-Parlament Ewropew u tal-Kunsill tal-14 ta' Ġunju 2017 dwar it-trademark tal-Unjoni Ewropea (ĠU L 2017, L 154, p. 1)